
Festékérzékenyített napelem rendszer használatának modellezése valós városi környezetben

Kulcsszavak: Festékérzékenyített napelem cella; szimuláció; fenntartható várostervezés; épületbe integrált napelem
A napelemek potenciális lehetőséget jelentenek a városi alkalmazhatóságban, mert hozzájárulnak a zöld villamosenergia-termeléshez, csökkentve a szén-dioxid kibocsájtást. Az épületek szerkezeti egységei teljes vagy részleges módon energiatermelő felületként működhetnek. A festékérzékenyített napelem cella további nagy előnye, hogy transzparens, ezáltal biztosítja a beltéri fényt és a bejutó elektromágneses sugárzásnak köszönhetően a belső tér természetes melegítését is. Rangos folyóiratokban jelentek meg publikációk vizsgálva az épületbe integrált napelem rendszer technológiai (pl.: kinyerhető villamos teljesítmény) elemzését kísérleti és szimulációs módszerek alkalmazásával. Az áttanulmányozott irodalmak alapján még nem vizsgálták a festékérzékenyített napelem cella egy egész városi kerületen való használatának modellezését.
Ezúton célomul tűztem ki, hogy szimulációs módszerek alkalmazásával megvizsgálom azokat a tudományos kérdésfeltevéseket, amelyek Budapest valamely olyan kerületének egy részére vonatkoznak, ahol a legtöbb irodaház található: (i) mennyi a kinyerhető villamos teljesítmény abban az esetben, ha az irodaépületek oldalfalait festékérzékenyített napelem modullal vonjuk be, figyelembe véve a környezeti körülményeket (pl.: árnyékeffektust); (ii) mely oldalfalak bevonása a legoptimálisabb az egyes irodaépületek esetén az adott kerületben; (iii) az optimálisnak vélt oldalfalak hány százalékát biztosítják az épület villamosenergia-fogyasztásának.
A jelen kutatási munkám egy komplex szemléletű, multidiszciplináris tevékenység. A tudományos kérdések megválaszolása nem csak a hazai és nemzetközi közegnek nyújt új tudományos eredményeket, hanem a valós piaci igényeket is kielégíti a festékérzékenyített napelem cella alkalmazhatóságának tekintetében.



